**Sør-Troms** er et distrikt i den sørligste delen av Troms fylke, som omfatter de sju kommunene Gratangen, Harstad, Ibestad, Kvæfjord, Lavangen, Salangen og Tjeldsund. Sør-Troms har 36 189 innbyggere (1. juli 2013). og et samlet areal på 2 767 km². I noen sammenhenger kalles området for Trondenes. Regionsenteret er byen Harstad.

Sør-Troms og Midt-Troms utgjorde i middelalderen et eget fylke med navnet Trondenes, som ble regnet som en del av Hålogaland. Da fogderiene ble etablert på 1600-tallet ble området innlemmet i Senjen og Tromsø fogderi som omfattet dagens Troms fylke. Fogderiet var en del av Nordlandenes amt frem til 1789, da det ble overført til Vardøhus amt. I 1866 ble fogderiet skilt ut som Tromsø amt, og endret navn til Troms fylke i 1919. Benevnelsen Troms på dette området kom da i bruk.

Kommuner
--------

**Trenger oppdatering:** Endringer ifm kommunerefermen, avsnittet er ikke oppdatert med ny utvikling eller ny informasjon. Du kan hjelpe Wikipedia med å oppdatere den.
Sør-Troms er inndelt i sju kommuner:



| Nr | Kart | Våpen | Navn | Adm.senter | Folketall | Flatemålkm² | Målform | Ordfører | Parti |
| --- | --- | --- | --- | --- | --- | --- | --- | --- | --- |
| 1903 | Harstad kommuneHarstad kommune | Harstads kommunevåpen | Harstad | Harstad | 25 056 | 372,26 | Nøytral | Marianne Bremnes | Ap |
| 1911 | Kvæfjord kommuneKvæfjord kommune | Kvæfjords kommunevåpen | Kvæfjord | Borkenes | 3 049 | 512,73 | Nøytral | Torbjørn Larsen | Ap |
| 1913 | Skånland kommuneSkånland kommune | Skånlands kommunevåpen | Tjeldsund | Evenskjer | 2 855 | 495,07 | Bokmål | Einar Aune | Høyre |
| 1917 | Ibestad kommuneIbestad kommune | Ibestads kommunevåpen | Ibestad | Hamnvik | 1 408 | 241,27 | Bokmål | Dag Brustind | Høyre |
| 1919 | Gratangen kommuneGratangen kommune | Gratangens kommunevåpen | Gratangen | Årstein | 1 150 | 313,13 | Nøytral | Ronny Grinstein | Sp |
| 1920 | Lavangen kommuneLavangen kommune | Lavangens kommunevåpen | Lavangen | Tennevoll | 1 012 | 301,68 | Nøytral | Erling Bratsberg | Sp |
| 1923 | Salangen kommuneSalangen kommune | Salangens kommunevåpen | Salangen | Sjøvegan | 2 211 | 457,90 | Nøytral | Ivar Prestbakmo | Sp |
|

### Kommuneinndelingshistorikk

I 1838 ble området delt inn i Ibestad, Kvæfjord, Trondenes og Sand (fra 1886 kalt Bjarkøy) kommuner. Fra Ibestad ble Bardu utskilt som egen kommune i 1854, Salangen i 1871, Lavangen i 1906, Andørja, Gratangen og Astafjord kommuner i 1926. Fra Trondenes ble Harstad skilt ut som bykommune i 1903, og Skånland og Sandtorg som egne kommuner i 1926. I 1964 ble Andørja gjeninnlemmet i Ibestad, Astafjord ble innlemmet i Skånland, Sandtorg og deler av Trondenes ble innlemmet i Harstad, og resterende Trondenes ble innlemmet i Bjarkøy. Det ble også gjennomført en rekke mindre grensejusteringer. I 2013 ble Bjarkøy innlemmet i Harstad. I 2020 ble Skånland slått sammen med Tjeldsund kommune i Nordland til nye Tjeldsund kommune.

Administrative inndelinger
--------------------------

* Distriktet var en del av det tidligere Senjen og Tromsø fogderi.
* Kommunene samarbeider interkommunalt i Hålogalandsrådet.
* Distriktet utgjør virkeområdet for Trondenes prosti, unntatt Lavangen og Salangen som sokner til Senja prosti, begge under Nord-Hålogaland bispedømme.
* Distriktet tilhører Midtre Hålogaland tingrett under Hålogaland lagdømme.

Politikk
--------

Elisabeth Aspaker (H) fra Harstad ble tildelt stortingsmandat nr. 2 for Troms
Ved Stortingsvalget 2013 var det 27 138 stemmeberettigede velgere i Sør-Troms. Det ble avgitt 20 043 stemmer. Valgdeltagelsen var dermed 73,9 %. Valgresultatet ga en borgerlig overvekt på 8,7 prosentpoeng (52,3 % H+Frp+KrF+V, 43,6 % Ap+Sp+SV). Tabellen viser stemmefordelingen:

| Parti | Stemmetall |  % |
| --- | --- | --- |
| Arbeiderpartiet | 6 443 | 32,3 |
| Fremskrittspartiet | 4 629 | 23,2 |
| Høyre | 4 402 | 22,1 |
| Senterpartiet | 1 408 | 7,1 |
| Sosialistisk Venstreparti | 840 | 4,2 |
| Venstre | 736 | 3,7 |
| Kristelig Folkeparti | 654 | 3,3 |
| Miljøpartiet De Grønne | 395 | 2,0 |
| Andre partier | 426 | 2,1 |
| Blanke stemmer | 110 | - |
| Valgdeltagelse/Total | 20 043 | 73,9 |
|

Referanser
----------

1. ↑  Statistisk sentralbyrå: Kvartalsvise befolkningsendringer 1. juli 2013
2. ↑  valgresultat.no: Stortingsvalget 2013: Resultater for Troms Arkivert 12. september 2013 hos Wayback Machine.

Se også
-------

* Sør- og Midt-Troms

Eksterne lenker
---------------

* Sør-Troms regionråd